Namibië: Wanderers druk sewe keer teen Rehoboth | Maroela Media
Wanderers van Windhoek het Saterdag sewe drieë in sy kragmeting in die Namibiese Premierliga op Rehoboth teen die dorpspan gedruk.
Die span wat Namibië verlede jaar in die internasionale reeks om die Goue Beker verteenwoordig het, het met 39-6 gewen.
Dirk Human, die ondervoorsitter van Wanderers, sê Rehoboth is uit die staanspoor in die vaste fasette onder druk geplaas, en het vyf strafskoppe in die skrums afgestaan.
"Met dié grondslag het die besoekende losskakel MP Pretorius met sy kanonvoet en flair die spel dikteer, en was daar geen keer aan die Wêreldbekersenter Heinrich Smit in die nommer 13-trui nie. Wanderers het dikwels ruimte vir die vleuels geskep.
"Sterk lopies in die middelveld deur die binnesenter Dion Venter, die stut Nian Berg en die flank Adriaan Booysen het die besoekers op die voorvoet gehou.
"Die skrumskakel Enim Kritzinger se breekslae om die losskrums het Rehoboth gereeld aan die slaap gevang."
Venter sê Wanderers se eerste drie het gekom ná 'n stewige skrum, toe Pretorius vir Venter deur 'n gaping gestuur het om te gaan druk.
"Berg het daarna sy eerste drie gedruk toe hy na drie fases sterk met die bal op loop gesit het.
"Die regtervleuel Malcolm Moore het die besoekers se derde drie gedruk nadat Wanderers sterk druk op die tuisspan geplaas, en die agterlyn puik hanteer het. Dit het die rustydtelling op 19-6 te staan gebring.
"Die bonuspuntdrie het gevolg toe Kritzinger, ná een van sy breekslae om 'n losskrum, met die hulp van 'n paar voorspelers gaan druk het."
Venter sê Berg se tweede drie het gevolg op 'n lynstaan nadat Pretorius 'n strafskop in die hoek uitgeskop het.
"Toe Rehoboth hierna sterk aangeval en Wanderers onder druk geplaas het, was dit einste Pretorius wat vyf meter van sy doellyn af onderskep en die lengte van die veld genael het om 'n drie in die hoek te druk.
"Booysen het sterk gebreek en 50 meter genael voor hy in die linkerhoek twee meter van die Rehoboth-doellyn af gestuit is. Drie fases later het hy sy welverdiende drie aan die oorkant van die veld gedruk."
Wanderers kon slegs twee uit die sewe drieë verdoel.
Venter sê Wanderers het drie-vier drieë misgeloop vanweë swak hantering en 'n ongunstige beslissing of twee. Twee geel kaarte het die span 'n slag met 13 man gelaat.
Smit, Berg en die flank DG Wiese het buitengewoon goed verdedig, sê hy.
♦ In die Eerste Liga (Wes) het Eastern Bulls van Gobabis met 24-20 teen Dolphins van Swakopmund gewen.
Niel Eimann, die Bulls se ondervoorsitter, laat weet die keerpunt het gevolg op 'n stukkie uitstekende spel en 'n breekslag deur die senter Freddy van der Merwe wat Nicky Ueitele vir die wendrie oorgestuur het.